**Mă tem să nu cad în ispită**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Conversez cu tine şi mă mir

cum te-ai trezit aşa dintr-o dată la realitate.

Erai mai întâi săracă cu duhul

apoi uşor apatică,

dar probabil şcoala, oamenii te-au schimbat

încât poţi să ucizi din cuvânt orice împotrivire

fără nicio sforţare,

fără presentimente.

Îţi smulg din priviri inocenţa prefăcută,

mă tem să nu cad în ispită,

să frâng în malaxorul închipuirii

oasele vântului ce te ating.

De fapt ai devenit atât de inflexibilă

încât rupi în dinţi toate ideile,

le supui voinţei tale

şi mă vrei fidel susţinător.

Înapoia ta nu laşi decât umbra,

roadele trebuie să se vadă

altfel porţile se închid

şi le poţi deschide numai cu chei de suflet.

Nu ştiu în ce măsură

pofta mea de fructe coapte

poate să mă lase indiferent...